**Súhrnná správa o účasti zástupcu stavovskej alebo profesijnej organizácie na teoretickej časti odbornej zložky maturitnej skúšky, praktickej časti odbornej zložky maturitnej skúšky, absolventskej skúške alebo záverečnej skúške**

Štátny inštitút odborného vzdelávania, čiastková aktivita 2.1.5. v súvislosti s národným projektom ,,Rozvoj stredného odborného vzdelávania“ vypracoval súhrnnú správu o účasti zástupcu stavovskej organizácie alebo profesijnej organizácie na ukončovaní štúdia na stredných odborných školách v školskom roku 2014/2015 na základe správ, ktoré predložili stavovské a profesijné organizácie.

V súlade s § 32 ods. 1 zákona č. 61/2015 o odbornom vzdelávaní a príprave a o zmene a doplnení niektorých zákonov stavovská organizácia a profesijná organizácia sa vyjadruje k obsahu záverečnej skúšky, odbornej zložky maturitnej skúšky a absolventskej skúšky, môže delegovať zástupcu do skúšobnej komisie pre záverečnú skúšku, predmetovej maturitnej komisie pre odbornú zložku maturitnej skúšky a skúšobnej komisie pre absolventskú skúšku.

Pre získanie údajov za účelom vypracovania súhrnnej správy stavovské organizácie a profesijné organizácie, v súlade s čl. 6 ods. 4 „Metodiky účasti zástupcu stavovskej organizácie alebo profesijnej organizácie na teoretickej časti odbornej zložky maturitnej skúšky, praktickej časti odbornej zložky maturitnej skúšky, absolventskej skúške alebo záverečnej skúške“ predložili správy o ich účasti na ukončovaní štúdia, uviedli kvantitatívne ukazovatele vo vzťahu k jednotlivým skupinám odborov vzdelávania, predložili návrhy a odporúčania smerujúce k zlepšeniu koordinácie odborného vzdelávania a prípravy pre trh práce.

Metodika bola schválená Ministerstvom školstva, vedy, výskumu a športu SR v súlade s § 3 ods. 1 písm. d) v spojení s § 5 ods. 3 písm. l) zákona č. 184/2009 Z. z. o odbornom vzdelávaní a príprave a o zmene a doplnení niektorých zákonov. Metodika upravuje účasť zástupcu vecne príslušnej stavovskej organizácie alebo profesijnej organizácie k jednotlivým študijným odborom na teoretickej časti odbornej zložky maturitnej skúšky, praktickej časti odbornej zložky maturitnej skúšky, absolventskej skúške alebo záverečnej skúške. Metodika zároveň upravuje súčinnosť stavovskej organizácie alebo profesijnej organizácie s obvodným úradom v sídle kraja a so strednou odbornou školou.

Štátny inštitút odborného vzdelávania v rámci národného projektu ,,Rozvoj stredného odborného vzdelávania“ úzko spolupracuje s nasledovnými profesijnými a stavovskými organizáciami:

* Asociácia zamestnávateľských zväzov s združení SR (AZZZ SR)
* Slovenská potravinárska a poľnohospodárska komora (SPPK), Slovenská lesnícka komora (SLK)
* Slovenská obchodná a priemyselná komora (SOPK)
* Slovenská živnostenská komora (SŽK)
* Republiková únia zamestnávateľov (RÚZ), Slovenská banská komora (SBK).

**V prílohe č. 1** uvádzame vecnú pôsobnosť príslušnej stavovskej organizácie alebo príslušnej profesijnej organizácie k jednotlivým skupinám odborov vzdelávania (vyhláška č. 64/2015 o sústave odborov vzdelávania a o vecnej pôsobnosti k odborom vzdelávania, príloha č. 7). V prílohe 2 je

Účasť stavovskej organizácie alebo profesijnej organizácie na ukončovaní štúdia žiaka nadväzuje na ich predchádzajúce pôsobenie v oblasti tvorby obsahu a procesu odborného vzdelávania a prípravy. Účasťou stavovskej organizácie alebo profesijnej organizácie na ukončovaní štúdia žiaka sa zabezpečuje koordinácia odborného vzdelávania a prípravy z hľadiska výstupu zodpovedajúcemu požiadavkám stavovskej organizácie alebo profesijnej organizácie v súlade s potrebami trhu práce.

Z údajov dodaných profesijnými a stavovskými organizáciami aktivita 2.1.5 zisťovala mieru účasti zástupcov stavovských organizácií a profesijných organizácií na maturitných, záverečných a absolventských skúškach.

|  |  |  |
| --- | --- | --- |
| **Tabuľka č. 1** | 1 | 2 |
| Názov SaPO | Počet SOŠ, na ktorých sa konali maturitné, záverečné, absolventské skúšky[[1]](#footnote-1)  | Počet SOŠ, na ktorých sa zástupcovia SaPO zúčastnili na ukončovaní štúdia |
| **AZZZ SR**  | 20 | 20 |
| **SPPK a SLK** | 93 | 44 |
| **SOPK** | 162 | 109 |
| **SŽK a SBK** | 53 | 22 |
| **RÚZ** | 312 | 50 |

Účasť zástupcov stavovských organizácií a profesijných organizácií (SaPO) na maturitných skúškach (tabuľka č. 2):

|  |  |  |
| --- | --- | --- |
| **Tabuľka č. 2** | 1 | 2 |
| Názov SaPO | Počet maturitných skúšok na SOŠ / | Počet maturitných skúšok, na ktorých sa zástupcovia SaPO zúčastnili  |
| **AZZZ SR** | 239 | 186 |
| **SPPK a SLK** | 786 | 30 |
| **SOPK** | 5 072 | 126 |
| **SŽK** | 95 | 0 |
| **RÚZ** | 12 412 | 65 |

Účasť zástupcov stavovských a profesijných organizácií (SaPO) na záverečných skúškach (tabuľka č. 3):

|  |  |  |
| --- | --- | --- |
| **Tabuľka č. 3** | 1 | 2 |
| Názov SaPO | Počet záverečných skúšok na SOŠ | Počet záverečných skúšok, na ktorých sa zástupcovia SaPO  |
| **AZZZ SR**  | 0 | 0 |
| **SPPK a SLK** | 739 | 21 |
| **SOPK** | 2 180 | 166 |
| **SŽK** | 20 | 31 |
| **RÚZ** | 4 216 | 72 |

Účasť zástupcov stavovských a profesijných organizácií (SaPO) na absolventských skúškach (tabuľka č. 4):

|  |  |  |
| --- | --- | --- |
| **Tabuľka č. 4** | 1 | 2 |
| Názov SaPO | Počet absolventských skúšok na SOŠ | Počet absolventských skúšok, na ktorých sa zástupcovia SaPO zúčastnili  |
| **AZZZ SR**  | 0 | 0 |
| **SPPK a SLK** | 45 | 0 |
| **SOPK** | 7 | 0 |
| **SŽK** | 82 | 0 |
| **RÚZ** | 204 | 0 |

Celkový počet maturitných skúšok, záverečných skúšok a absolventských skúšok za školský rok 2014/2015 bol definovaný na základe počtu absolventov v školskom roku 2014/2015.

Slovenská lesnícka komora úzko spolupracuje so Slovenskou poľnohospodárskou a potravinárskou komorou vzhľadom na skutočnosť, že odbory s lesníckym zameraním patria do skupiny študijných a učebných odborov č. 42 Poľnohospodárstvo a lesné hospodárstvo a rozvoj vidieka I a  č. 45 Poľnohospodárstvo a lesné hospodárstvo a rozvoj vidieka II. Obidve skupiny odborov patria, do vecnej pôsobnosti Slovenskej poľnohospodárskej a potravinárskej komory v spolupráci so Slovenskou lesníckou komorou. Slovenská poľnohospodárska a potravinárska komora vypracovala jednu spoločnú súhrnnú správu o účasti svojich zástupcov na ukončení štúdia na stredných odborných školách za všetky skupiny odborov, ktoré má vo svojej vecnej pôsobnosti.

Republiková únia zamestnávateľov uvádza, že v kvantitatívnych ukazovateľoch o účasti na ukončovaní štúdia sú zahrnutí len zástupcovia, ktorých sama delegovala. Do skúšobných komisií pre záverečné skúšky a maturitné skúšky pre odbory, ktoré vecne spadajú pod Republikovú úniu zamestnávateľov delegovala po vzájomnej dohode svojich zástupcov aj ostatné stavovské a profesijné organizácie (SOPK, SŽK), prípadne členské zväzy RÚZ (ZSD SR), ktorí sú v tejto správe nie zahrnutí.

Napriek predloženým neúplným údajom je z tabuľky č. 1 zrejmé, že účasť zástupcov profesijných a stavovských organizácií na ukončovaní štúdia bola v školskom roku 2013/2014 veľmi nízka, čo znevýhodňuje vyhodnocovanie získaných údajov klasickými štatistickými metódami.

***Účasť zástupcov profesijných alebo stavovských organizácií na záverečných skúškach***

Asociácia zamestnávateľských zväzov a združení SR sa záverečných skúšok nezúčastnila.

Slovenská potravinárska a poľnohospodárska komora sa spolu so Slovenskou lesníckou komorou zúčastnila na 21 záverečných skúškach, ktoré absolvovalo 179 žiakov*,* ktoré sa uskutočnili na stredných odborných školách vyučujúcich odbory, ktoré patria do jej pôsobnosti. Na stredných odborných školách v jej pôsobnosti ukončovalo štúdium záverečnou skúškou 739 žiakov.

Slovenská obchodná a priemyselná komora sa zúčastnila na 166 záverečných skúškach. Na stredných odborných školách v pôsobnosti SOPK ukončilo štúdium záverečnou skúškou 2 180 žiakov.

Slovenská živnostenská komora sa zúčastnila na 31 záverečných skúškach.

Republiková únia zamestnávateľov sa zúčastnila 72 záverečných skúšok. Učebné odbory, ktoré patria do pôsobnosti RÚZ ukončilo 4 216 žiakov.

Všetci nominovaní zástupcovia stavovských organizácií a profesijných organizácií zhodne konštatovali, že na maturitných a záverečných skúškach boli platnými členmi skúšobných komisií, mohli klásť otázky ako aj aktívne sa podieľať na klasifikácii a na celkovom hodnotení žiakov.

 Spolupráca Slovenskej obchodnej a priemyselnej komory a stredných odborných škôl vytvára vhodné podmienky pre zaradenie absolventov do praxe. Umožňuje urobiť si prehľad o smere odbornej prípravy žiakov, čo dáva možnosť spolupráce s firmami a jej prispôsobenie sa potrebám trhu.

***Účasť zástupcov profesijných alebo stavovských organizácií na maturitných skúškach***

Asociácia zamestnávateľských zväzov a združení SR (AZZZ) sa zúčastnila na 20 maturitných skúškach, kde ukončovalo štúdium 186 absolventov. Delegovaní zástupcovia AZZZ vo svojich správach zhodnotili, že zručnosti žiakov a využívanie odbornej terminológie boli počas maturitnej skúšky ale aj záverečnej skúšky na veľmi dobrej úrovni. Učebné pomôcky boli využívané vhodne, v rámci odborov 37 v plnej miere a v rámci odborov 27, 28 v dostatočnom rozsahu a v závislosti od riešeného zadania. Na praktickej časti odbornej zložky maturitnej skúšky sa zúčastnilo 19 nominovaných zástupcov. Celkové hodnotenie odbornej zložky maturitnej skúšky bolo nasledovné: najnižšie hodnotenie neuviedol ani jeden zástupca, hodnotenie 2 uviedli 2 nominovaní zástupcovia, hodnotenie 3 uviedli 7, hodnotenie 4 uviedli 7 a najvyššie hodnotenie 5 uviedli 3 nominovaní zástupcovia. Na maturitných ale aj záverečných skúškach boli delegovaní zástupcovia platnými členmi skúšobných komisií, bolo im umožnené klásť otázky, ako aj aktívne sa podieľať na klasifikácii a na celkovom hodnotení žiakov.

Slovenská poľnohospodárska a potravinárska komora sa spolu so Slovenskou lesníckou komorou sa zúčastnila na 30 maturitných skúškach, ktoré sa uskutočnili na stredných odborných školách vyučujúcich odbory, ktoré patria do jej pôsobnosti*,* kde ukončovalo štúdium 388 absolventov.Delegovaní zástupcovia SPPK zhodnotili, že zručnosti žiakov a využívanie odbornej terminológie boli počas maturitnej skúšky ale aj záverečnej skúšky v priemere dobré, učebné pomôcky boli využívané vhodne, v dostatočnom rozsahu a v závislosti od riešeného zadania. Na praktickej časti odbornej zložky maturitnej skúšky sa nezúčastnili 6 delegovaní zástupcovia AZZZ. Celkové hodnotenie praktickej časti odbornej zložky maturitnej skúšky bolo podľa nominovaných zástupcov SPPK nasledovné: najnižšie hodnotenie neuviedol ani jeden zástupca, hodnotenie 2 uviedli 4 nominovaní zástupcovia, hodnotenie 3 uviedli 7, hodnotenie 4 uviedlo 15 a najvyššie hodnotenie 5 uviedli 3 nominovaní zástupcovia. Hodnotenie odbornej úrovne v praktickej časti odbornej zložky maturitnej skúšky väčšina delegovaných zástupcov hodnotila stupňom 4. Všetci delegovaní zástupcovia uviedli, že na maturitných ale aj záverečných skúškach boli platnými členmi skúšobných komisií, bolo im umožnené klásť otázky, ako ak aktívne sa podieľať na klasifikácii a na celkovom hodnotení žiakov.

Slovenská obchodná a priemyselná komora sa zúčastnila na 126 maturitných skúškach, ktoré sa uskutočnili na stredných odborných školách vyučujúcich odbory, ktoré patria do jej pôsobnosti. Na stredných školách, ktoré patria do pôsobnosti slovenskej obchodnej a priemyselnej komory ukončovalo štúdium maturitnou skúškou 5 072 absolventov. Delegovaní zástupcovia v rámci hodnotenia kvalitatívnych ukazovateľov vo vzťahu k jednotlivým odborom vzdelávania konštatovali, že žiaci majú dobré komunikačné a vyjadrovacie schopnosti. V niektorých prípadoch boli hodnotné stupňom úrovne veľmi dobrá. Žiaci využívali učebné pomôcky v plnom rozsahu, tým aj dopĺňali svoje odpovede Delegovaní zástupcovia konštatovali, že odborná úroveň žiakov bola hodnotená zväčša stupňom úrovne dobrá, v niektorých prípadoch veľmi dobrá.

Na základe konštatovania Slovenskej obchodnej a priemyselnej komory spolupráca stavovskej organizácie a stredných odborných škôl vytvára vhodné podmienky pre zaradenie absolventov do praxe. Umožňuje urobiť si prehľad o smere odbornej prípravy žiakov, čo dáva možnosť spolupráce s firmami a jej prispôsobenie sa potrebám trhu. Účasť zástupcu SOPK na maturitných skúškach je prínosom pre obe zúčastnené strany, spolupráca s firmami je dôležitá pre praktické uplatnenie absolventov, tiež pre možnosť získania zamestnania vo firmách v danej oblasti. Účasť zástupcu ako odborníka z praxe je veľmi potrebná, má motivačný vplyv na dosahovanie čo najlepších výsledkov štúdia u žiakov. Taktiež pridala na rešpekte a zvýšila vážnosť skúšok, hlavne z pohľadu študentov.

Slovenská živnostenská komora nepredložila údaje, ktoré by preukazovali mieru účasti zástupcov tejto komory na maturitných skúškach. Na stredných odborných školách patriacich do pôsobnosti Slovenskej živnostenskej komory ukončovalo štúdium maturitou 95 absolventov. Delegovaní zástupcovia v rámci hodnotenia kvalitatívnych ukazovateľov vo vzťahu k jednotlivým odborom vzdelávania konštatovali, že pokiaľ ide o hodnotenie zručností žiakov a využívanie odbornej terminológie, tieto hodnotili v priemere 3 a 4, využívanie učebných pomôcok hodnotili stupňom úrovne 3, 4 a 5 a celkové hodnotenie odbornej úrovne žiakov stupňom 3 a 4.

Republiková únia zamestnávateľov sa zúčastnila na 65 maturitných skúškach. Na stredných odborných školách, ktoré patria do pôsobnosti RÚZ ukončilo štúdium maturitnou skúškou 12 412 absolventov. Počet stredných odborných škôl, skúšobných komisií nielen pre maturitnú skúšku ale aj záverečnú skúšku, ako aj počet zástupcov RÚZ, ktorí sa zúčastnili na ukončovaní štúdia bol v porovnaní s minulým rokom významne navýšený. Celkove sa na ukončovaní štúdia zástupcovia RÚZ zúčastnili v 65 maturitných komisiách. Delegovaní zástupcovia v rámci hodnotenia kvalitatívnych ukazovateľov vo vzťahu k jednotlivým odborom vzdelávania konštatovali, že kvalitatívne hodnotenie má vyššiu výpovednú hodnotu ako v minulom školskom roku, zručnosť žiakov a využívanie odbornej terminológie boli hodnotené len v niektorých prípadoch, zakaždým však bolo hodnotenie pozitívne. Využívanie učebných pomôcok bolo na veľmi dobrej úrovni, resp. bolo hodnotené ako primerané. Celkové hodnotenie odbornej úrovne žiakov bolo väčšinou hodnotené ako veľmi dobré alebo dobré, v niektorých prípadoch hodnotené ako vyhovujúce, resp. výborné. Všetci delegovaní zástupcovia uviedli, že v skúšobných komisiách alebo predmetových komisiách boli plne akceptovaní, mohli klásť otázky, väčšinou sa zúčastnili na kvalifikácii ale aj celkovom hodnotení žiakov.na maturitných ale aj záverečných skúškach boli platnými členmi skúšobných komisií, bolo im umožnené klásť otázky, ako ak aktívne sa podieľať na klasifikácii a na celkovom hodnotení žiakov.

Slovenská banská komora sa v školskom roku 2014/2015 na ukončovaní štúdia nezúčastnila, nakoľko v učebnom odbore nemali žiadnu končiacu triedu.

***Účasť zástupcov profesijných alebo stavovských organizácií na absolventských skúškach***

Z predložených správ stavovských a profesijných organizácií je zrejmé, že ich nominovaní zástupcovia sa absolventských skúšok na stredných odborných školách, patriacich do ich pôsobnosti v školskom roku 2014/2015 nezúčastnili.

Z vyššie uvedených štatistických údajov vyplýva, že účasť zástupcov profesijných a stavovských organizácií na ukončení štúdia na stredných odborných školách je pomerne nízka. Uvedené je zrejme spôsobené skutočnosťou, že nominovanie zástupcov stavovskej organizácie a profesijnej organizácie je v súlade s § 32 zákona č. 61/2015 Z.z. o odbornom vzdelávaní a príprave dobrovoľná, je uložená ako ,,možnosť“ a nie ako povinnosť.

***Návrhy a odporúčania zástupcov stavovských a profesijných organizácií smerujúce k zlepšeniu koordinácie odborného vzdelávania a prípravy pre trh práce:***

Z predložených správ o účasti zástupcu stavovských a profesijných organizácií na ukončovaní štúdia zhodne všetci navrhuj a odporúčajú:

* Vykonávať odbornú prípravu žiakov u zamestnávateľa. Zamestnávateľ by mal vstupovať do obsahu vzdelávania a implementovať potrebné učivo z praxe do školských vzdelávacích programov
* Žiakov stredných odborných škôl zapájať do produktívnej práce, zvýšiť záujem firiem o svojich budúcich zamestnancov
* Uskutočňovať nábory žiakov do učebných odborov, zvýšiť motiváciu žiakov k štúdiu a príprave na budúce povolanie
* Potrebu popularizácie učebných odborov stredných odborných škôl už v prostredí základného školstva a tím podporiť vyšší záujem rodičov aj žiakov o potrebné študijné odbory
* Pre žiakov stredných odborných škôl zabezpečovať odborné exkurzie, prednášky a návštevy výrobných podnikov
* Intenzívnejšie prepojenie školy s odborníkmi z praxe, viac ich zapájať do vyučovacieho procesu, viac prepájať teóriu s aktuálnou/súčasnou praxou
* Zvýšiť motiváciu žiakov o absolvovanie individuálnych praxí
* Modernizovať praktické učebne, laboratóriá, vybaviť školy modernejšou strojovou technikou bežne používanou v praxi, didaktickými a praktickými pomôckami, univerzálnymi aj špecializovanými strojmi, diagnostikou napr. v opravárenstve. modernizovať pracoviská praktickej výučby
* Užšiu spoluprácu školy s podnikateľskými subjektmi pre lepšie uplatnenie absolventov do praxe
* Upraviť prísnejšie kritéria pre prijímanie absolventov základných škôl na stredné odborné školy.

***Záver***

Zo správ predložených stavovskými a profesijnými organizáciami o ich účasti na ukončovaní štúdia vyplýva, že účasť je veľmi nízka. O tejto skutočnosti svedčí fakt, že len malá časť delegovaných zástupcov sa reálne zúčastnila maturitných a záverečných skúšok na stredných odborných školách. Na absolventských skúškach sa nezúčastnila žiadna stavovská a profesijná organizácia. Uvedené je zrejme spôsobené dobrovoľnosťou a nie povinnosťou účasti zástupcov stavovských a profesijných organizácií na ukončovaní štúdia, ako to vyplýva zo zákona č. 61/2015 Z.z. o odbornom vzdelávaní a príprave a o zmene a doplnení niektorých zákonov.

Príloha 1

Vecná pôsobnosť stavovských a profesijných organizácií v oblasti odborného vzdelávania a prípravy

VECNÁ PÔSOBNOSŤ PRÍSLUŠNEJ STAVOVSKEJ ORGANIZÁCIE ALEBO PRÍSLUŠNEJ PROFESIJNEJ ORGANIZÁCIE K JEDNOTLIVÝM SKUPINÁM ODBOROV VZDELÁVANIA

|  |  |  |  |
| --- | --- | --- | --- |
|   | **Skupina študijných odborov a učebných odborov** | **Vecná pôsobnosť príslušnej stavovskej organizácie alebo príslušnej profesijnej organizácie** | **Spolupracujúca stavovská organizácia alebo profesijná organizácia** |
| 1. | 11 Fyzikálno-matematické vedy | nie je určená |   |
| 2. | 21 Baníctvo, geológia a geotechnika | Slovenská banská komora | Republiková únia zamestnávateľov |
| 3. | 22 Hutníctvo | Republiková únia zamestnávateľov | Slovenská obchodná a priemyselná komora a Asociácia zamestnávateľských zväzov a združení Slovenskej republiky |
| 4. | 23 Strojárstvo a ostatná kovospracúvacia výroba I | Slovenská obchodná a priemyselná komora | Asociácia zamestnávateľských zväzov a združení Slovenskej republiky, Slovenská živnostenská komora a Republiková únia zamestnávateľov |
| 5. | 24 Strojárstvo a ostatná kovospracúvacia výroba II | Slovenská obchodná a priemyselná komora | Asociácia zamestnávateľských zväzov a združení Slovenskej republiky, Slovenská živnostenská komora a Republiková únia zamestnávateľov |
| 6. | 26 Elektrotechnika | Slovenská obchodná a priemyselná komora | Asociácia zamestnávateľských zväzov a združení Slovenskej republiky a Republiková únia zamestnávateľov |
| 7. | 27 Technická chémia silikátov | Asociácia zamestnávateľských zväzov a združení Slovenskej republiky | Slovenská obchodná a priemyselná komora |
| 8. | 28 Technická a aplikovaná chémia | Asociácia zamestnávateľských zväzov a združení Slovenskej republiky | Slovenská obchodná a priemyselná komora a Slovenská poľnohospodárska a potravinárska komora |
| 9. | 29 Potravinárstvo | Slovenská poľnohospodárska a potravinárska komora | Republiková únia zamestnávateľov, Asociácia zamestnávateľských zväzov a združení Slovenskej republiky a Slovenská živnostenská komora |
| 10. | 31 Textil a odevníctvo | Slovenská obchodná a priemyselná komora | Asociácia zamestnávateľských zväzov a združení Slovenskej republiky |
| 11. | 32 Spracúvanie kože, kožušín | Slovenská obchodná a priemyselná komora | Republiková únia zamestnávateľov a Asociácia zamestnávateľských zväzov a združení Slovenskej republiky |
| 12. | 33 Spracúvanie dreva | Republiková únia zamestnávateľov | Slovenská obchodná a priemyselná komora, Slovenská živnostenská komora a Asociácia zamestnávateľských zväzov a združení Slovenskej republiky |
| 13. | 34 Polygrafia a médiá | Asociácia zamestnávateľských zväzov a združení Slovenskej republiky | Slovenská obchodná a priemyselná komora a Republiková únia zamestnávateľov |
| 14. | 36 Stavebníctvo, geodézia a kartografia | Republiková únia zamestnávateľov | Slovenská obchodná a priemyselná komora, Slovenská živnostenská komora, Asociácia zamestnávateľských zväzov a združení Slovenskej republiky a Slovenská banská komora |
| 15. | 37 Doprava, pošty a telekomunikácie | Asociácia zamestnávateľských zväzov a združení Slovenskej republiky | Slovenská obchodná a priemyselná komora a Republiková únia zamestnávateľov |
| 16. | 39 Špeciálne technické odbory | Republiková únia zamestnávateľov | Asociácia zamestnávateľských zväzov a združení Slovenskej republiky |
| 17. | 42 Poľnohospodárstvo, lesné hospodárstvo a rozvoj vidieka I | Slovenská poľnohospodárska a potravinárska komora | Slovenská lesnícka komora a Asociácia zamestnávateľských zväzov a združení Slovenskej republiky |
| 18. | 43 Veterinárske vedy | Slovenská poľnohospodárska a potravinárska komora | Asociácia zamestnávateľských zväzov a združení Slovenskej republiky a Komora veterinárnych lekárov Slovenskej republiky |
| 19. | 45 Poľnohospodárstvo, lesné hospodárstvo a rozvoj vidieka II | Slovenská poľnohospodárska a potravinárska komora | Slovenská lesnícka komora a Asociácia zamestnávateľských zväzov a združení Slovenskej republiky |
| 20. | 53 Zdravotnícke odbory vzdelávania na stredných zdravotníckych školách | Slovenská komora medicínsko-technických pracovníkov | Slovenská komora sestier a pôrodných asistentiek, Slovenská komora fyzioterapeutov, Slovenská komora zdravotníckych záchranárov, Slovenská komora ortopedických technikov a Slovenská komora zubných technikov |
| 21. | 62 Ekonomické vedy | Republiková únia zamestnávateľov | Asociácia zamestnávateľských zväzov a združení Slovenskej republiky, Slovenská obchodná a priemyselná komora a Slovenská živnostenská komora |
| 22. | 63 Ekonomika a organizácia, obchod a služby I | Republiková únia zamestnávateľov | Asociácia zamestnávateľských zväzov a združení Slovenskej republiky, Slovenská obchodná a priemyselná komora a Slovenská živnostenská komora |
| 23. | 64 Ekonomika a organizácia, obchod a služby II | Republiková únia zamestnávateľov | Asociácia zamestnávateľských zväzov a združení Slovenskej republiky, Slovenská obchodná a priemyselná komora a Slovenská živnostenská komora |
| 24. | 68 Právne vedy | nie je určená |   |
| 25. | 72 Publicistika, knihovníctvo a vedecké informácie | nie je určená |   |
| 26. | 75 Pedagogické vedy | nie je určená |   |
| 27. | 76 Učiteľstvo | nie je určená |   |
| 28. | 82 Umenie a umeleckoremeselná tvorba I | Slovenská živnostenská komora | Asociácia zamestnávateľských zväzov a združení Slovenskej republiky a Republiková únia zamestnávateľov |
| 29. | 85 Umenie a umeleckoremeselná tvorba II | Slovenská živnostenská komora | Asociácia zamestnávateľských zväzov a združení Slovenskej republiky a Republiková únia zamestnávateľov |
| 30. | 92 Bezpečnostné služby | nie je určená |   |

Pre informáciu predkladáme účasť stavovskej organizácie a profesijnej organizácie na koordinácii odborného vzdelávania a prípravy pre trh práce na celoštátnej úrovni, upravenú v § 32 zákona č. 61/2015 Z. z. o odbornom vzdelávaní a príprave a o zmene a doplnení niektorých zákonov:

1. Stavovská organizácia a profesijná organizácia poskytuje podklady a súčinnosť Ústrediu práce, sociálnych vecí a rodiny pri tvorbe analýz a prognóz vývoja na trhu práce.

2. Stavovská organizácia a profesijná organizácia v oblasti odborného vzdelávania a prípravy

a) prerokúva školský vzdelávací program pre odborné vzdelávanie a prípravu so strednou odbornou školou, ak sa neuplatňuje postup podľa § 21 ods. 1,

b) podieľa sa na tvorbe normatívov materiálno-technického a priestorového zabezpečenia,

c) podieľa sa na tvorbe profilov absolventov jednotlivých študijných odborov a učebných odborov,

d) zabezpečuje prípravu inštruktorov a vydáva potvrdenia o absolvovaní prípravy inštruktora,

e) podieľa sa na posudzovaní obsahu učebníc a učebných textov,

f) vyjadruje sa k obsahu záverečnej skúšky, odbornej zložky maturitnej skúšky a absolventskej skúšky,

g) môže delegovať zástupcu do skúšobnej komisie pre záverečnú skúšku, predmetovej maturitnej komisie pre odbornú zložku maturitnej skúšky a skúšobnej komisie pre absolventskú skúšku,

h) rozhoduje o oprávnení strednej odbornej školy používať označenie centrum odborného vzdelávania a prípravy,

i) vedie evidenciu a archivuje rozhodnutia podľa písmena h),

j) zverejňuje na svojom webovom sídle zoznam stredných odborných škôl podľa písmena h) a

k) predkladá ministerstvu školstva návrhy na určenie vecnej pôsobnosti príslušnej stavovskej organizácie alebo príslušnej profesijnej organizácie k jednotlivým študijným odborom a jednotlivým učebným odborom.

3. Stavovská organizácia a profesijná organizácia v systéme duálneho vzdelávania

a) vykonáva overenie spôsobilosti zamestnávateľa k študijnému odboru alebo k učebnému odboru podľa svojej vecnej pôsobnosti,

b) vedie a zverejňuje na svojom webovom sídle zoznam odborne spôsobilých osôb na overenie spôsobilosti zamestnávateľa,

c) vedie evidenciu vydaných osvedčení,

d) zverejňuje na svojom webovom sídle zoznam pracovísk praktického vyučovania,

e) podieľa sa na tvorbe vzorového učebného plánu pre príslušný študijný odbor, vzorového učebného plánu pre príslušný učebný odbor, vzorových učebných osnov pre jednotlivé odborné vyučovacie predmety príslušného študijného odboru a vzorových učebných osnov pre jednotlivé odborné vyučovacie predmety príslušného učebného odboru,

f) poskytuje súčinnosť Štátnej školskej inšpekcii pri výkone kontrolnej činnosti na pracovisku praktického vyučovania.

4. Postup pri výkone pôsobnosti stavovských organizácií a profesijných organizácií v systéme duálneho vzdelávania koordinuje Rada zamestnávateľov pre systém duálneho vzdelávania.

5. Rada zamestnávateľov je dobrovoľné odborné združenie zástupcov stavovskej organizácie a profesijnej organizácie.

6. Spôsob vymenúvania členov, dôvody zániku členstva, spôsob rokovania a podrobnosti o činnosti upraví

štatút rady zamestnávateľov, ktorý vydá rada zamestnávateľov po prerokovaní v rade vlády.

1. Celkový počet stredných odborných škôl bol určený z verejne dostupných údajov na internetovej doméne [www.cvtisr.sk](http://www.cvtisr.sk), na ktorej sú zverejnené všetky stredné odborné školy spolu s učebnými odbormi, ako aj druhom ukončovania štúdia. Z predmetného zoznamu boli vyselektované stredné odborné školy, na ktorých sa štúdium ukončuje formou záverečnej skúšky, maturitnej skúšky a absolventskej skúšky. [↑](#footnote-ref-1)